Broj: 711-I-693-P-277-19/20-07-8

Zagreb, 6. ožujka 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/18, u daljnjem tekstu: ZSSI), **na temelju vlastitih saznanja o mogućem sukobu interesa dužnosnika Milana Bandića, gradonačelnika Grada Zagreba,** na 81. sjednici, održanoj 6. ožujka 2020.g., donosi sljedeću:

 **ODLUKU**

 **Postupak za odlučivanje o sukobu interesa protiv dužnosnika Milana Bandića, gradonačelnika Grada Zagreba, povodom navoda da su troškovi prijevoza službenika Grada Zagreba na pogreb dužnosnikove majke bili podmireni iz proračuna Grada Zagreba, neće se pokrenuti s obzirom da iz prikupljenih podataka i dokumentacije ne proizlazi da je postupanjem dužnosnika došlo do moguće povrede načela obnašanja javnih dužnosti ili neke od drugih odredbi ZSSI-a.**

**Obrazloženje**

Povjerenstvo je 16. rujna 2019.g. pod brojem: 711-U-3143-P-277/19-01-1 zaprimilo anonimnu prijavu protiv dužnosnika Milana Bandića, gradonačelnika Grada Zagreba, povodom koje je otvoren predmet pod brojem P-277/19.

U prijavi se u bitnome navodi da je povodom smrti dužnosnikove majke, Ured gradonačelnika Grada Zagreba dana 7. kolovoza 2019.g. organizirao autobuse kojima su službenici zaposleni u Gradu Zagrebu prevezeni na pogreb u Grude, Bosna i Hercegovina. U prijavi se nadalje navodi da je tom prilikom u Grude otišlo više autobusa, a za službenike je prijevoz bio besplatan te je vjerojatno podmiren iz proračuna Grada Zagreba s obzirom da je pozive službenicima koji su željeli nazočiti pogrebu upućivala služba nadležna za protokol. U prijavi se nadalje citira tekst poziva službenicima koji žele nazočiti posljednjem ispraćaju dužnosnikove majke s uputama o mjestu i vremenu polaska autobusa.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Člankom 3. stavkom 1. podstavkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu ZSSI-a. Uvidom u Registar dužnosnika koji ustrojava i vodi Povjerenstvo, utvrđeno je da Milan Bandić obnaša dužnost gradonačelnika Grada Zagreba te je stoga povodom obnašanja navedene dužnosti obvezan postupati sukladno odredbama ZSSI-a.

Povjerenstvo je u svrhu stjecanja vlastitih saznanja te donošenja odluke o tome postoje li okolnosti koje ukazuju na moguću povredu odredbi ZSSI-a, prikupilo potrebne podatke i dokumentaciju od nadležnih tijela.

Na zahtjev Povjerenstva, Grad Zagreb dostavio je očitovanje Ureda gradonačelnika KLASA: 053-02/20-001/1, URBROJ: 251-02-02/006-20-2 od 2. siječnja 2020.g. u kojem se navodi da prema evidenciji Ureda gradonačelnika, uvidom u Izvršenje proračunskih izdataka za 2019.g., Razdjel 001, nije izvršena isplata za najam autobusa, odnosno za troškove prijevoza na posljednji ispraćaj pokojne majke gradonačelnika Milana Bandića, u Bosnu i Hercegovinu.

Na dodatni zahtjev Povjerenstva kojim se tražilo očitovanje o tome tko je organizirao prijevoz službenika zaposlenih u Gradu Zagrebu na pogreb dužnosnikove majke, Grad Zagreb dostavio je očitovanje KLASA: 710-01/19-001/1, URBROJ: 251-03-01-20-9 od 25. veljače 2020.g. u kojem se navodi da Služba za protokol koja je, sukladno Odluci o ustrojstvu i djelokrugu gradskih upravnih tijela, u sastavu Ureda gradonačelnika, nije organizirala prijevoz službenika na posljednji ispraćaj majke dužnosnika Milana Bandića. U privitku očitovanja dostavljena je ponuda za prijevoz društva Čazmatrans promet d.o.o. od 6. kolovoza 2019.g. te račun broj: 0569/1113/1 od 9. kolovoza 2019.g. iz kojih je vidljivo da je ponuda upućena Milanu Bandiću kao fizičkoj osobi te da je Milanu Bandiću ispostavljen i račun koji je isti i platio.

Povjerenstvo je izvršilo uvid u dostavljenu ponudu i ispostavljeni račun te utvrdilo da je trgovačko društvo Čazmatrans promet d.o.o. dana 6. kolovoza 2019.g. uputilo ponudu dužnosniku Milanu Bandiću kojom se nudi prijevoz autobusom turističke kategorije na relaciji Zagreb-Grude Zagreb po cijeni od 10.000,00 kn. Uvidom u dostavljeni račun istog trgovačkog društva, broj: 0569/1113/1 od 9. kolovoza 2019.g., utvrđeno je da je isti izdan na ime Milana Bandića kao fizičke osobe, uz navođenje njegove adrese prebivališta i OIB-a. Račun je izdan u ukupnom iznosu od 50.000,00 kn, i to za prijevoz na relaciji Zagreb-Grude-Zagreb koji je izvršen dana 7. kolovoza 2019.g.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka propisano je da sukob interesa postoji kada su privatni interesi dužnosnika u suprotnosti s javnim, a posebice kada privatni interes utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 7. ZSSI-a propisana su zabranjena djelovanja dužnosnika, a točkom c) toga članka propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Povjerenstvo obrazlaže kako je iz dostavljenih podataka i dokumentacije utvrđeno da trošak prijevoza službenika Grada Zagreba na pogreb dužnosnikove majke u Grude, Bosna i Hercegovina, nije podmiren iz proračuna Grada Zagreba, već je trgovačko društvo Čazmatrans promet d.o.o., kao autoprijevoznik čije usluge su tom prilikom korištene, ponudu i račun izdalo dužnosniku Milanu Bandiću kao fizičkoj osobi, a ne kao zakonskom zastupniku Grada Zagreba

Povjerenstvo stoga nije steklo saznanja iz kojih bi proizlazilo da je dužnosnik Milan Bandić koristio javnu dužnost gradonačelnika Grada Zagreba s ciljem ostvarivanja svojih privatnih interesa, odnosno nije utvrđeno da su troškovi prijevoza službenika na pogreb dužnosnikove majke bili podmireni na teret proračuna Grada Zagreba.

S obzirom da iz prikupljenih podataka i dokumentacije ne proizlazi da je postupanjem dužnosnika Milana Bandića u predmetnom slučaju došlo do moguće povrede odredbi ZSSI-a, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

 Nataša Novaković, dipl. iur.

Dostaviti:

1. Dužnosnik Milan Bandić, elektronička dostava
2. Na znanje podnositelju prijave, na e-mail
3. Objava na internetskoj stranici Povjerenstva
4. Pismohrana